b"\n_START_ARTICLE_\nLove at First Sight (pesem, Kylie Minogue)\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbLove At First Sight\xc2\xab\xc2\xa0so napisali Kylie Minogue, Richard Stannard, Julian Gallagher, Ash Howes in Martin Harrington. Producirala sta jo Richard\xc2\xa0\xc2\xbbBiff\xc2\xab\xc2\xa0Stannard in Julian Gallagher. Pesem so posneli v Dublinu, Irska v studiju Biffco. Richard Stannard je pri pesmi pel tudi spremljevalne vokale. Zalo\xc5\xbeba Parlophone je oznanila, da bodo pesem\xc2\xa0\xc2\xbbLove At First Sight\xc2\xab\xc2\xa0izdali kot tretji singl z albuma in drugi singl z albuma, izdan v Zdru\xc5\xbeenih dr\xc5\xbeavah Amerike in Kanadi; pesem\xc2\xa0\xc2\xbbIn Your Eyes\xc2\xab, ki so jo kot drugi singl z albuma izdali drugod, so v Severni Ameriki izdali le v klubih.\n_START_SECTION_\nNastopi v \xc5\xbeivo\n_START_PARAGRAPH_\nKylie Minogue je s pesmijo\xc2\xa0\xc2\xbbLove At First Sight\xc2\xab\xc2\xa0leta 2002 nastopila na turneji KylieFever2002. Kasneje, leta 2003, je pesem izvedla \xc5\xa1e na koncertu, organiziranem v sklopu promocije albuma Body Language, Money Can't Buy. Kylie Minogue je s singlom nastopila tudi na turneji Showgirl: The Homecoming Tour; izvedla jo je kot dodatno in zadnjo pesem, a le na avstralskih koncertih. Njen nastop s pesmijo so vklju\xc4\x8dili tudi na album v \xc5\xbeivo, naslovljen Showgirl Homecoming Live. Leta 2008 je pesem izvedla na turneji KylieX2008, leta 2011 pa je z me\xc5\xa1anico te pesmi in pesmi\xc2\xa0\xc2\xbbCan't Beat The Feeling\xc2\xab\xc2\xa0nastopila na turneji Aphrodite World Tour.\n_START_SECTION_\nNaslovnica\n_START_PARAGRAPH_\nNaslovnico singla so posneli med snemalno sejo LoveKylie, ko je Kylie Minogue snemala fotografije, na katerih je oble\xc4\x8dena le v spodnje perilo. Na naslovnici se pojavi Kylie Minogue, popolnoma gola, naslonjena na modro ozadje, za njo pa ni napisano ime singla ali njeno ime, zato so v trgovinah etiketo z imenom pogosto nalepili na prvo stran CD-ja. Singl so v ve\xc4\x8dini regij izdali s to naslovnico. Ponekod pa so na naslovnici singla objavili fotografijo Kylie Minogue, naslonjeno na steklo z rde\xc4\x8do osvetljavo v ozadju. Na gramofonski plo\xc5\xa1\xc4\x8di, izdani v Kanadi in Zdru\xc5\xbeenih dr\xc5\xbeavah Amerike, se pojavi Kylie Minogue, oble\xc4\x8dena v ro\xc5\xbenato majico.\n_START_SECTION_\nIzid\n_START_PARAGRAPH_\nZalo\xc5\xbeba Parlophone je singl leta 2002 izdala kot drugi singl z albuma v [[Velika Britanija|Veliki Britaniji. Kmalu zatem so ga izdali \xc5\xa1e na Irskem. Podjetje Warner Music Group je kasneje digitalno izdalo singl \xc5\xa1e v Avstraliji; tamkaj in v Novi Zelandiji je singl fizi\xc4\x8dno izdala zalo\xc5\xbeba Mushroom Records. Ker je singl povsod po\xc5\xbeel toliko uspeha, so se pesem\xc2\xa0\xc2\xbbLove At First Sight\xc2\xab\xc2\xa0leta 2002 odlo\xc4\x8dili izdati tudi v Zdru\xc5\xbeenih dr\xc5\xbeavah Amerike in Kanadi, in sicer preko zalo\xc5\xbebe Capitol Records._NEWLINE_Pesem so izdali tudi v digitalnem formatu. Zalo\xc5\xbeba Parlophone je digitalno razli\xc4\x8dico singla izdala v Veliki Britaniji in na Irskem. Zalo\xc5\xbeba Capitol je singl izdala v Zdru\xc5\xbeenih dr\xc5\xbeavah Amerike in Kanadi, preko zalo\xc5\xbebe EMI pa je digitalna razli\xc4\x8dica singla iz\xc5\xa1la v drugih delih Evrope. V Avstraliji je pesem digitalno iz\xc5\xa1la preko zalo\xc5\xbebe Warner Music Group; slednja se ni odlo\xc4\x8dila \xc5\xa1e za digitalno izdajo pesmi v Novi Zelandiji, kjer je pesem iz\xc5\xa1la le v fizi\xc4\x8dnem formatu ali preko albuma Fever. Istega leta so v Zdru\xc5\xbeenih dr\xc5\xbeavah Amerike na internetu izdali remix pesmi; v Kanadi je ta remix iz\xc5\xa1el kot singl. Kasneje so remix izdali tudi v Veliki Britaniji.\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbLove at First Sight\xc2\xab\xc2\xa0je 10. junija 2002 iz\xc5\xa1la v Zdru\xc5\xbeenem kraljestvu. Tamkaj je debitirala na drugem mestu glasbene lestvice, med prvimi petinsedemdesetimi pesmimi na lestvici ostala \xc5\xa1e dvanajst tednov in nazadnje za 200.000 prodanih izvodov prejela srebrno certifikacijo. Je tudi tretja zaporedna radijska uspe\xc5\xa1nica Kylie Minogue v Veliki Britaniji. V enem tednu so pesem na britanskih radijih predvajali 3.116-krat. S tem je Kylie Minogue podrla rekord, ki ga je postavila s pesmijo\xc2\xa0\xc2\xbbCan't Get You Out of My Head\xc2\xab._NEWLINE_Tudi zunaj Velike Britanije je pesem po\xc5\xbeela veliko uspeha. Zasedla je eno od prvih desetih mest na \xc5\xa1panski, izraelski, hongkon\xc5\xa1ki, kanadski, poljski, irski in mad\xc5\xbearski glasbeni lestvici in \xc5\xa1e v mnogih drugih dr\xc5\xbeava; v rodni Avstraliji Kylie Minogue je pesem debitirala na tretjem mestu. Za 35.000 prodanih izvodov tamkaj je prejela zlato certifikacijo. Na novozelandski lestvici je pesem zasedla deveto mesto in za 7.500 tam prodanih izvodov prejela zlato certifikacijo._NEWLINE_Ker je s strani kritikov prejela v glavnem pozitivne ocene, so pesem\xc2\xa0\xc2\xbbLove at First Sight\xc2\xab\xc2\xa0izdali tudi v Zdru\xc5\xbeenih dr\xc5\xbeavah Amerike, skupaj z remixom pesmi Ruffa & Jama. Kylie Minogue je na lestvici Billboard Hot 100 nazadnje po\xc5\xbeela uspeh s pesmimi\xc2\xa0\xc2\xbbThe Loco-Motion\xc2\xab\xc2\xa0(1988; tretje mesto) in\xc2\xa0\xc2\xbbCan't Get You Out of My Head\xc2\xab\xc2\xa0(2001; sedmo mesto). Pesem\xc2\xa0\xc2\xbbLove at First Sight\xc2\xab\xc2\xa0je postala njen drugi zaporedni singl, ki je zasedel eno od prvih \xc5\xa1tiridesetih mest na Billboardovi lestvici Hot 100; zasedla je triindvajseto mesto. Poleg tega je pesem po\xc5\xbeela precej uspeha na lestvici Billboard Hot Dance Music/Club Play, kjer je postala njena druga pesem, ki je zasedla prvo mesto.\n_START_SECTION_\nVideospot\n_START_PARAGRAPH_\nVideospot za pesem\xc2\xa0\xc2\xbbLove at First Sight\xc2\xab\xc2\xa0so posneli 12. maja 2002 v Dublinu, Irska, re\xc5\xbeiral pa ga je Johan Renck. Vklju\xc4\x8deval je Kylie Minogue pred zelenim ekranom, ki med plesom poje pesem, v ozadju pa videospot spremljajo razni vizualni efekti. Nekje sredi pesmi se ji pri plesu pridru\xc5\xbeijo \xc5\xa1e drugi plesalci. Videospot so izdali leta 2002."